‘Malema speel met vuurhoutjies naby ŉ kruitvat’Julius Malema (Foto: SAPA stringer) Julius Malema, leier van die EFF, se jongste uitlatings rondom grondbesetting ontketen reaksie en kommer uit talle oorde. Flip Buys, voorsitter van die Solidariteit Beweging, sê egter mense moet nie op hol gejaag word deur Malema se “mal” uitsprake nie. “Ons ontvang tans baie vrae in verband met Malema se dreigemente van doodslag, oorvat en afvat. Ek gaan dit beantwoord deur na die Spartane se [klassieke] antwoord op koning Philippus II van Macedonië se dreigemente te verwys. Philippus het gedreig om Sparta met sy gevreesde leër te verwoes en almal dood te maak as hy Sparta binneval,” het Buys gesê. Buys verduidelik die Spartane het met een woord geantwoord: “As”. “Hierdie kenmerkende Spartaanse antwoord dui op die oorsprong van die woord “lakonies” wat kort, kragtig en gevat beteken. Lakonië was die streek se naam waar Sparta geleë was. Die Spartane het grootpraat en lank praat geminag. Hulle het hul antwoorde kort gehou en eerder hul dade laat tel.” Buys het met die verduideliking gesê dat mense dus nie op hol gejaag moet word deur Malema se “mal” uitsprake nie. “Sy party het lelik pak gekry in die onlangse verkiesing; sy optog van verlede week het misluk; en raas en blaas bly sy enigste ‘wapen’ om steun te probeer aas en moet nie aan gesteur word nie. Hy kan nie die land demokraties oorneem nie, en nog minder met geweld. En as dit by die punt kom waar hy sy dreigemente probeer uitvoer, sal hy agterkom dat daar ’n groot verskil tussen praat en doen is. Kom ons leer by die Spartane en sê net ‘as’. Moenie ’n dwaas na sy sotheid antwoord nie. Moenie skrik nie. Moenie terugswets nie. Verskerp jul weerbaarheid en woon en werk rustig voort.” Intussen het die Ad Hoc Groep vir die Beskerming van Eiendomsreg, bestaande uit ŉ aantal organisasies in die burgerlike samelewing, hul stemme by dié van AfriForum, die VF Plus en DA gevoeg en Malema se uitspraak veroordeel. Die groep bestaan uit die FW De Klerk Stigting, die VF Plus, TLU SA, die Nasionale Werkgewersorganisasie van SA en die Afrikanerbond. “Ons besef aan die een kant dat hy besig is met die mobilisering van ondersteuners en om homself te posisioneer in ŉ baie vloeibare en onsekere politieke omgewing. Die moontlike korttermyn politieke gewin wat hy mag verkry deur uitlatings oor grond, mag egter op die langer termyn enorme implikasies inhou vir eiendomsreg. Grondbesetting en grondgrype het rampspoedige implikasies vir landbou en die volhoubare benutting van grond. Voorbeelde is legio aan die suidpunt van Afrika,” het Jaco Schoeman, sameroeper van die groep, Dinsdag gesê. Hy het gesê Malema verkondig ŉ ideologie wat rassehaat en rassespanning aanmoedig en grond word gebruik as die instrument om mense te verdeel en te mobiliseer. “Hierdie uitsprake mag nie toegelaat word om voort te gaan nie. Ons grondwetlike demokrasie is reeds uiters broos en om mense langs rasselyne teen mekaar op te stel is uiters onverantwoordelik. Malema speel met vuurhoutjies naby ŉ kruitvat. As individuele organisasies betrokke by die Ad Hoc Groep vir die Beskerming van Eiendomsregte sal ons elkeen op ons onderskeie terreine die saak verder hanteer.” Maroela Media het vroeër berig Malema het sy ondersteuners Maandag buite die Newcastle-landdroshof toegespreek waar hy vroeër die dag verskyn het op aanklagte wat verband hou met sy aanmoediging om grond te beset. Volgens Malema is dié wette wat hy na bewering oortree het, “apartheidswette” wat deur die apartheidsregime geskep is en dat hy dit in die hooggeregshof sal beveg. Malema het onder meer aan ondersteuners gesê wittes is geensins daarop geregtig om grond in Suid-Afrika te besit nie, aangesien wittes “swart volksmoord gepleeg het” toe hulle swart mense van hul grond ontneem het en dat hy wit mense se vrede wil versteur. Hy het voorts gesê dat alle grond in Suid-Afrika aan swart mense behoort en dat dié grond sonder vergoeding van wit mense afgevat moet word. Die VF Plus het reeds aangedui die party gaan ŉ klag by die parlement se etiek-komitee teen Malema indien omdat hy sy ampseed wat hy by die parlement afgelê het, verbreek het. AfriForum het intussen sy regspan opdrag gegee om verskillende opsies te ondersoek om op Malema se uitlatings te reageer. Die DA wil ŉ klag by die Menseregtekommissie indien.